Piirkonna volikogu novembris toimunud valimised ei toonud kaasa märkimisväärset nihet valijate eelistustes. Sellegipoolest tõid need mängu mitu uut fraktsiooni ja valijad paistsid eelistavat uusi ja noori kandidaate kauaaegsetele. Üks uus partei, neodemokraadid, võitis 15 kohta 16st, millele ta pretendeeris. Valimisaktiivsus oli rekordiline 47 %. Piirkonna volikogu valimised viidi läbi professionaalselt ja õiglaselt. Mõlemad pooled esitasid mõne väite häälte ostmise kohta, kuid valimiskomisjon luges need põhjendamatuks.

ELil on kahju, et valimisreformi peamised osalised ei suutnud valitsusjuhi 2017. aasta valimiste reformi osas kompromissile jõuda. Huvitatuna Hongkongi tulevikust ja kooskõlas põhiseadusega loodab EL, et Hongkong suudab jätkata valimisreformi konstruktiivse dialoogi teel ja jõuda kokkuleppele demokraatlikus, õiglases, avatud ja läbipaistvas valimissüsteemis. Üldised valimised annaksid valitsusele suurema toetuse ja legitiimsuse jõupingutuste eest Hongkongi majanduslike eesmärkide saavutamisel ja sotsiaalsete probleemide lahendamisel, nagu Hongkongi elanikkonna sotsiaalmajanduslik ja ealine struktuur.

Demokraatiameelsed rühmitused lükkasid ettepaneku kui valedemokraatiat pakkuva tagasi, eelkõige seepärast, et ametisse nimetamise komisjon, mille liikmed on enamikus valitsusmeelsed, välistaks peaaegu kindlasti demokraatliku kandidaadi kandideerimisvõimaluse. Avaliku arvamuse küsitlused andsid erinevaid tulemusi, osutamata üldsuse kindlale heakskiidule. Valitsuse katsed saada ettepanekule vajaliku arvu seadusandliku kogu liikmete toetust ei saavutanud eesmärki. Nii hääletas blokeeriv demokraatiameelne vähemus valitsuse valimisreformipaketi 18. juuni tormilistel valimistel maha.

Jätkus vabaturumajandussüsteemi tõhus toimimine ning Hongkong jäi konkurentsivõimeliseks rahvusvaheliseks ärikeskuseks ja maailma peamiseks äriühenduseks Mandri-Hiinaga. Õigusriik, läbipaistev regulatiivne raamistik, väga madalad korruptsiooni ja kuritegevuse tasemed koos tõhusa avaliku halduse ja sõltumatu kohtuvõimuga aitasid kaasa Hongkongi edu aluseks oleva soodsa investeerimiskliima säilitamisele ja edendamisele. Nende elementide toetamine on Hongkongi konkurentsivõime jaoks äärmiselt tähtis, nagu ka uute autoriõigusi käsitlevate õigusaktide jõustumine, automaatne maksuteabe vahetamine ja konkurentsiseaduse rakendamine. Tugevdada tuleb kliimameetmeid, et saavutada kooskõlas COP21 tulemustega vähese CO2-heitega majanduse eesmärgid.

ELil on kahju, et valimisreformi peamised osalised ei suutnud reformi osas kompromissile jõuda. Huvitatuna Hongkongi tulevikust ja kooskõlas põhiseadusega innustab EL Hongkongi erihalduspiirkonna ja keskvalitsuse ametiasutusi jätkama valimisreformi konstruktiivse dialoogi teel ja jõudma kokkuleppele demokraatlikus, õiglases, avatud ja läbipaistvas valimissüsteemis. Üldised valimised annaksid valitsusele suurema toetuse ja legitiimsuse Hongkongi majanduslike eesmärkide saavutamisel ja sotsiaalsete probleemide lahendamisel, nagu Hongkongi elanikkonna sotsiaalmajanduslik ja ealine struktuur.

Occupy-kampaania ja valimisreformi läbikukkumise järel on Hongkongi ja Mandri-Hiina suhted jõudnud keerulisse faasi. Märkimisväärne osa Hongkongi kogukonnast on tõsises mures Hongkongi kõrge autonoomiataseme järkjärgulise kadumise pärast Hiina Rahvavabariigis ning Hongkongi väärtuste ja elulaadi languse pärast põhimõtte „üks riik, kaks süsteemi” raames. Hiina uue riikliku julgeoleku seaduse vastuvõtmine 1. juulil tekitas muret, kuna selles nimetatakse konkreetselt Hongkongi, suurendades ohtu, et seda võidakse kasutada Hongkongi elanike karistamiseks Hongkongi territooriumil sooritatud tegude eest, isegi juhul, kui need ei ole Hongkongi õiguse raames karistatavad.

Põhimõtte „üks riik, kaks süsteemi” toimimise pani tõsise kahtluse alla viie isiku kadumine 2015. aasta lõpus, kellest kaks olid ELi kodanikud, ja kes olid seotud ühe Hongkongi kirjastuse ja raamatupoega, mis müüs keskvalitsusekriitilisi trükiseid. Kui nelja neist isikutest nähti viimati Mandri-Hiinas või ühel juhul Tais, siis viies isik kadus Hongkongi territooriumilt ja paistab olevat röövitud. Kõik nad ilmusid hiljem välja Mandri-Hiinas ja väitsid, et nad tegid vabatahtlikult koostööd ametliku uurimise raames. Hoolimata sellest, et Hongkongi erihalduspiirkonna kõrgemad ametnikud, samuti EL ja rahvusvahelise kogukonna liikmed nõudsid korduvalt teavet ja selgitusi, ei andnud HRV ametiasutused ühtegi usutavat selgitust.

Juhtumi puhul on tegemist inimõiguste ja põhivabaduste tõsise rikkumisega ning see põhjustab tõsist muret õigusriigi põhimõtete pärast põhimõtte „üks riik, kaks süsteemi” raames ja HRV õiguse kohaldamise pärast Hongkongi elanike suhtes Hongkongi territooriumil sooritatud tegude eest Mandri-Hiina võimude poolt. EL kutsub keskvalitsust üles täielikult austama Hongkongi erihalduspiirkonna põhiseaduslikku korda HRVs ning taastama Hongkongi elanike ja rahvusvahelise üldsuse usaldus põhiseaduse ja põhimõtte „üks riik, kaks süsteemi” vastu.

Taas kerkisid pinnale pinged Hongkongi ja Mandri-Hiina vahel ühiskondlikul tasandil. Mandri-Hiina piiri äärsetes Hongkongi osades, kus paralleelkaubandus põhjustas esmatarbekaupade nappuse ning pani surve alla avaliku sektori taristu ja transpordi, toimusid protestid ja vägivaldsed väljaastumised paralleelkaubanduse ja külastajate vastu Mandri-Hiinast. „Lokalistlikud” rühmad nõudsid poliitilisi ja majanduslikke valikuid, mis keskenduvad rohkem Hongkongi kohalike huvide teenimisele ärihuvide asemel.

Õigusriik ja kohtuasutused

Hoolimata murest, mida põhjustab viie kadunud kirjastaja juhtum, õigusriigi põhimõtteid 2015. aastal üldiselt järgiti ja kohtuasutused säilitasid oma kõrged standardid. Maailma majandusfoorumi globaalse konkurentsivõime aruandes 2015–2016 oli Hongkong kohtute sõltumatuselt 7 punkti skaalal hindega 6,3 maailmas neljandal kohal. Maailmapanga ülemaailmne valitsemistavade näitajate projekti raames sai Hongkong õigusriigi põhimõtete eest 2014. aastal tulemuseks 93,8 %. Hongkong on alates 2003. aastast olnud esimese 10 % hulgas.

Väike hulk protestijaid, kes pärast 2014. aasta Occupy-kampaaniat vahistati, anti kohtu alla ja mõisteti süüdi. Kampaania juhtidele, kes samuti vahistati, esitati süüdistus ja nad lasti kautsjoni vastu vabaks. Seitsmele politseinikule esitati süüdistus vägivalla kasutamise eest ühe demonstrandi suhtes, kohtuprotsess käib. Ohvriks olnud demonstrandile endale esitati süüdistaja püüdliku erapooletuse näitamiseks süüdistus politseiniku ründamises ja talle vastu hakkamises. Mõned ringkonnad on kritiseerinud kohtumenetluste aeglust. Seepärast on oluline, et Occupy-kampaaniaga seotud kohtumenetlused jätkuks, järgides täiel määral õigusriigi põhimõtteid ja nõuetekohast menetlust.

Tagamaks kohtute tulemusliku töö jätkumine, on vaja lahendada sellised probleemid, nagu raskused kohtunike leidmisel, kohtute abipersonali nappus ja advokaatidele tasuta õigusabi hõlmavatel kohtuprotsessidel, eriti kriminaalasjade lahendamise puhul makstavad madalad tasud. Et säilitada Hongkongi demokraatlikku usaldusväärsust, tema seisundit rahvusvahelise ärikeskusena ning üha kasvavat rolli rahvusvahelise vahekohtu- ja vahenduskeskusena, on oluline hoida kohtute sõltumatust ja järgida jätkuvalt õigusriigi põhimõtet.

Võitlus korruptsiooni vastu

Korruptsiooni loeti kontrolli all olevaks ja korruptsioonivastane süsteem oli endiselt elujõuline ja paindlik, hoolimata sellest, et Sõltumatule korruptsioonivastase võitluse komisjonile (ICAC) esitatud korruptsioonikaebuste arv tõusis 2015. aastal rekordilise 2 800ni, mis oli 18 % rohkem kui 2014. aastal. Sellest suurenemisest on raske midagi järeldada, sest selle põhjuseks võib olla korruptsioonivastaste meetmete lisandumine, aga samahästi ka üldsuse suurem teadlikkus ja valmisolek esitada kaebusi.

5. oktoobril esitati endisele valitsusjuhile Donald Tsangile süüdistus kahes ametiseisundi kuritarvitamise juhtumis, mis teeb temast erihalduspiirkonna kõrgeima ametniku, kelle üle kunagi kohut on mõistetud. Nimetatud juhtum paneb proovile ICACi ja kohtute suutlikkuse uurida ja käsitleda sõltumatult, erapooletult ja poliitiliste kaalutlusteta kõrgetasemelisi korruptsioonijuhtumeid. Uuriti ka väiteid praeguse valitsusjuhi deklareerimata majandushuvi kohta. Need väited ajendasid seadusandjat tegema ettepanekut muuta altkäemaksu vastast määrust nii, et see hõlmaks ametis olevat valitsusjuhti, kuid seadusandlik kogu hääletas selle maha. Üldine järeldus on aga sellegipoolest, et Hongkongis on väga kõrged läbipaistvuse ja korruptsioonivastaste meetmete standardid. Ametiasutused ning poliitilised ja ärijuhid tunnistavad, et läbipaistvuse vähenemine mõjutaks negatiivselt Hongkongi tugevust rahvusvahelise ärikeskusena, sh Mandri-Hiina ettevõtjate jaoks.

Võrdsed võimalused, õigused ja vabadused

Meedia, sh digitaalmeedia, oli jätkuvalt üsna vaba ning kajastas sündmusi mitmest vaatenurgast. Ometi võib Hongkongi ajakirjanike liidu (edaspidi „HKJA”) aastaaruandest saada aimu, et nii trüki- kui elektrooniline meedia rakendavad eriti Mandri-Hiinat puudutavaid sündmusi kajastades enesetsensuuri. Peale selle juhtis HKJA tähelepanu sellele, et mõnda digitaalset meediaväljundit ei lastud järjekindlalt valitsuse pressikonverentsidele põhjusel, et neil ei ole trükiväljundit, peale selle süvenes valitsuse tendents asendada pressikonverentse ühepoolse teavitamise formaadiga. 2014. aasta suundumusi arvesse võttes langes Hongkong organisatsiooni „Piirideta Reporterid” 2015. aasta ajakirjandusvabaduse indeksis üheksa koha võrra 70. kohale, põhjuseks enesetsensuur ja riigivalitsuse kontaktbüroo mõju suurenemine. Oli teateid, et ettevõtjad, kellel on tihedad sidemed Mandri-Hiinaga, võtavad oma reklaamid Beijingi kritiseerivatest väljaannetest välja.

Pärast seda, kui olid avalikuks saanud Hongkongi Ülikooli vastuolulisi ametisse nimetamisi (vt allpool) käsitlenud kinnise istungi helisalvestused, sai ülikool kohtu määruse keelata oma haldusnõukogu konfidentsiaalseid arutelusid kajastavad teated meedias. Määrus tekitas muret ajakirjandusvabaduse pärast, kuna väljaanded loobusid selle tõttu asjaomaste sündmuste kajastamisest.

2015. aasta detsembris ostis Hiina e-kaubanduse gigant Alibaba Group sajandivanuse ingliskeelse ajalehe South China Morning Post (SCMP). Pärast seda, kui kontsern oli teatanud, et tema eesmärk on kajastada Hiina sündmusi erapooletult ja „õiglaselt”, väljendasid ajakirjanike ühendused muret, et SCMP toimetuse sõltumatus on ohus.

Mandri-Hiina suhtes kriitilist kirjandust avaldava Hongkongi kirjastusega seotud viie isiku kadumine kahtlastel asjaoludel põhjustas suurt muret sõnavabaduse piiramise pärast. Hiljem levis teateid, et mõned raamatukauplused olid kõrvaldanud kriitilised väljaanded oma riiulitelt.

Sõnavabadus, meediavabadus ja teabevabadus moodustavad Hongkongi põhiväärtused põhimõtte „üks riik, kaks süsteemi” raames ja need on Hongkongi kui üleilmse ärikeskuse tugevuse olulised koostisosad. EL kutsub kõiki sidusrühmi üles neid väärtusi säilitama.